หม่อมอุ๋ยเตือนรัฐระวังหนี้ท่วม
ม.ร.ว.ปรีดิยาธรเตือนรัฐบาลระวังหนี้สาธารณะท่วมจากนโยบายประชานิยม ชี้ อาจถึง 65%ของจีดีพีในปี62 แนะหยุดโครงการรับจำนำข้าว
14 มี.ค. 2556

ม.ร.ว.ปรีดิยาธรเตือนรัฐบาลระวังหนี้สาธารณะท่วมจากนโยบายประชานิยม ชี้ อาจถึง 65%ของจีดีพีในปี62 แนะหยุดโครงการรับจำนำข้าว
ม.ร.ว.ปรีดิยาธร เทวกุล อดีตรองนายกรัฐมนตรี และรมว.คลัง กล่าวในงานสัมมนาวิพากษ์นโยบายประชานิยมต่อเศรษฐกิจ การเงิน การคลังว่า ส่วนตัวมีความกังวลต่อหนี้สาธารณะที่มีแนวโน้มเพิ่มขึ้น โดยปัจจุบันอยู่ที่ 44% ของผลิตภัณฑ์มวลรวมในประเทศ (จีดีพี) แต่รัฐบาลกลับยังไม่แสดงความกังวลต่อเรื่องดังกล่าว
ทั้งนี้การใช้จ่ายภาครัฐในหลายโครงการ อาทิ การลงทุนโครงสร้างพื้นฐาน 2 ล้านล้านบาท โครงการบริหารจัดการน้ำ รวมทั้งนโยบายประชานิยมต่างๆ เช่น โครงการรับจำนำข้าวนั้น มีแนวโน้มขาดทุนเพิ่มขึ้น ปีละ 1.4-1.7 แสนล้านบาท ซึ่งคาดว่าจะส่งผลกระทบต่อสัดส่วนหนี้สาธารณะต่อจีดีพีโดยจะเพิ่มขึ้นเป็น65% ของจีดีพี ในปี 2562
"ขณะนี้รัฐบาลควรจะทบทวนและหยุดดำเนินโครงการบางอย่าง เช่น โครงการรับจำนำข้าว"ม.ร.ว.ปรีดิยาธรกล่าว
ก่อนหน้านี้สถาบันวิจัยเพื่อการพัฒนาประเทศ (ทีดีอาร์ไอ) คาดการณ์แนวโน้มหนี้สาธารณะของประเทศไทยว่ามีความเสี่ยงที่จะมีหนี้สาธารณะสูงถึง 70-80%ของจีดีพี โดยมีปัจจัยสำคัญมาจากโครงการรับจำนำข้าวที่ประสบภาวะขาดทุน การลงทุนในโครงสร้างพื้นฐาน 2.2 ล้านล้านบาท และการใช้จ่ายภาครัฐ